CELEX: 62008TN0234
Language: lt
Date: 2008-06-10 00:00:00
Title: Byla T-234/08 2008 m. birželio 10 d. pareikštas ieškinys byloje EuroChem MCC prieš Tarybą

15.8.2008   
            
            
               LT
            
            
               Europos Sąjungos oficialusis leidinys
            
            
               C 209/58
            
         2008 m. birželio 10 d. pareikštas ieškinys byloje EuroChem MCC prieš Tarybą
   
   (Byla T-234/08)
   (2008/C 209/105)
   Proceso kalba: anglų
   Šalys
   
      Ieškovė: EuroChem Mineral and Chemical Company OAO (EuroChem MCC) (Maskva, Rusija), atstovaujama advokatų P. Vander Schueren ir B. Evtimov
   
      Atsakovė: Europos Sąjungos Taryba
   Ieškovės reikalavimai
   
               —
            
            
               Panaikinti 2008 m. kovo 10 d. Tarybos reglamentą (EB) Nr. 238/2008, baigiantį importuojamų Rusijos kilmės karbamido ir amonio nitrato tirpalų antidempingo muito dalinę tarpinę peržiūrą pagal Reglamento (EB) Nr. 384/96 11 straipsnio 3 dalį, tiek, kiek juo nustatomas antidempingo muitas ieškovei, jos dukterinėms įmonėms ir susijusioms įmonėms, nurodytoms ginčijamo reglamento 10 punkte.
            
         
               —
            
            
               Nurodyti kompetentingoms institucijoms, atsižvelgiant į nustatytų Bendrijos teisės pažeidimų sunkumą, nebetaikyti antidempingo muito ieškovei, jos dukterinėms įmonėms ir susijusioms įmonėms, kol Bendrijos institucijos imsis Teismo sprendimui įvykdyti būtinų priemonių.
            
         
               —
            
            
               Priteisti iš Tarybos bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė, Rusijos karbamido ir amonio nitrato tirpalų gamintoja ir eksportuotoja, remdamasi EB 230 straipsniu, prašo panaikinti Tarybos reglamentą (EB) Nr. 238/2008 (1) (toliau — ginčijamas reglamentas).
   Pagrįsdama savo ieškinį ieškovė pateikia vieną pagrindinį panaikinimo pagrindą, suskaidytą į tris dalis. Ieškovė tvirtina, kad Bendrijos institucijos klaidingai nustatė normaliąją vertę, ir tai lėmė šios vertės dirbtinį padidinimą, kad jos neteisingai palygino normaliąją vertę su eksporto kaina, taigi klaidingai nustatė dempingą, taip pažeisdamos pagrindinio reglamento (2) 1 ir 2 straipsnius, padarydamos įvairių akivaizdžių vertinimo klaidų ir pažeisdamos pagrindinius Bendrijos teisės principus. Ieškovės nuomone, šie pažeidimai tiesiogiai lėmė neteisėtą tarpinės peržiūros baigimą nepakeičiant ieškovei taikomos antidempingo priemonės.
   Konkrečiau kalbant, pirmoje savo ieškinio pagrindo dalyje ieškovė tvirtina, kad Bendrijos institucijos padarė teisės klaidą ir pažeidė pagrindinio reglamento 2 straipsnio 3 ir 5 dalis, neatsižvelgdamos į didžiąją dalį ieškovės gamybos sąnaudų kaip nepatikimą ir (arba) de facto taikydamos ne rinkos ekonomikos metodiką didžiajai ieškovės produkcijos normaliosios vertės daliai nustatyti.
   Antroje ieškinio pagrindo dalyje ieškovė tvirtina, kad Komisija, nusprendusi pakoreguoti dujų kainas, pažeidė pagrindinio reglamento 2 straipsnio 5 dalies antrą sakinį ir (arba) padarė akivaizdžią vertinimo klaidą. Be to, ieškovė teigia, kad Komisija, nepateikusi pakankamai motyvų, pakoreguodama dujų kainas rėmėsi Bendrijos dujų kaina Vaidhauze (Vokietija) ir iš koreguojamos sumos neatskaitė Rusijos dujoms taikomo 30 % Rusijos eksporto muito.
   Trečioje ieškinio pagrindo dalyje ieškovė nurodo, kad Bendrijos institucijos pažeidė pagrindinio reglamento 2 straipsnio 10 dalį ir padarė akivaizdžią aplinkybių vertinimo klaidą, iš ieškovės eksporto kainos išskaitydamos pardavimo pirmam nepriklausomam pirkėjui Bendrijoje išlaidas, administracines ir kitas bendras išlaidas bei komisinius susijusioms įmonėms, kurios su ieškove sudaro vieningą ekonominį subjektą ir priklauso jos integraliam pardavimo skyriui.
   
      (1)  2008 m. kovo 10 d. Tarybos reglamentas (EB) Nr. 238/2008, baigiantis importuojamų Rusijos kilmės karbamido ir amonio nitrato tirpalų antidempingo muito dalinę tarpinę peržiūrą pagal Reglamento (EB) Nr. 384/96 11 straipsnio 3 dalį (OL L 75, 2008, p. 14).
   
      (2)  1995 m. gruodžio 22 d. Tarybos reglamentas (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (OL L 56, 1996, p. 1).